Orė
Orė (kaz. Ор, rus. Орь) – upė Kazachstane (Aktiobės sritis) ir Rusijoje (Orenburgo sritis); Uralo upės kairysis intakas. Prasideda dviem ištakomis (Šijli ir Terisbutaku) Mugodžarų kalnų vakariniame šlaite. Teka daugiausia į šiaurę, pačiame žemupyje pasuka į vakarus ir Orsko mieste įteka į Uralą. Upės poplūdis trunka nuo balandžio iki gegužės vidurio, likusią metų dalį būna nusekusi. Užšąla spalį arba lapkritį, atitirpsta kovo gale arba balandį. Orės vanduo naudojamas drėkinimui.